Europa-Parlamentets beslutning

af 22. april 2008

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2006, Sektion VI — Det Europæiske Økonomiske og Sociale Udvalg

EUROPA-PARLAMENTET,

der henviser til Den Europæiske Unions almindelige budget for regnskabsåret 2006 [1],

der henviser til De Europæiske Fællesskabers endelige årsregnskab for regnskabsåret 2006 — Bind I (C6-0367/2007) [2],

der henviser til Det Europæiske Økonomiske og Sociale Udvalgs årsberetning til dechargemyndigheden om de interne revisioner, der er foretaget i 2006,

der henviser til Revisionsrettens årsberetning om gennemførelsen af budgettet for regnskabsåret 2006 [3] og dens særberetninger med de kontrollerede institutioners svar,

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

der henviser til EF-traktatens artikel 272, stk. 10, og artikel 274, 275 og 276,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

der henviser til forretningsordenens artikel 71 og bilag V,

der henviser til betænkning fra Budgetkontroludvalget (A6-0098/2008),

1. bemærker, at Det Europæiske Økonomiske og Sociale Udvalgs (EØSU) disponible forpligtelsesbevillinger i 2006 samlet udgjorde 112389673,52 EUR (i 2005 106880105,67 EUR), med en udnyttelsesgrad på 97,01 %;

2. bemærker, at EØSU’s årsregnskab efter indførelsen af periodiseringsprincippet pr. 1. januar 2005 udviser et negativt resultat på 2204729 EUR (underskud) og identiske beløb (164448636 EUR) i aktiver og passiver;

3. glæder sig over, at der i december 2007 blev undertegnet en ny administrativ samarbejdsaftale mellem EØSU og Regionsudvalget for perioden 2008-2014; er overbevist om, at samarbejdet mellem de to institutioner vil være en økonomisk fordel for de europæiske skatteydere;

4. glæder sig over, at de to udvalg klart har forpligtet sig til at stræbe efter en harmonisering af deres interne kontrolstandarder på grundlag af bedste praksis samt alle andre relevante finansielle procedurer vedrørende Den Fælles Tjeneste;

5. bemærker, at de vigtigste områder (infrastruktur, it og telekommunikation samt oversættelse, herunder produktion af dokumenter) i henhold til den nye aftale stadig er Den Fælles Tjenestes ansvar, mens et begrænset antal tjenester afkobles, som f.eks. interne tjenester, socio-medicinske tjenester, biblioteket og pre-press;

6. fastholder dog, at denne afkobling skal være budgetneutral, og henstiller til de to udvalg at foretage en fælles analyse som led i midtvejsevalueringen for at vurdere, hvorvidt dette skift i ressourcer har været gavnligt for begge parter; opfordrer de to udvalg til at holde det underrettet om minisamarbejdsaftalerne inden for de områder, der er berørt af afkoblingen;

7. henviser til Revisionsrettens bemærkninger i punkt 10.19 i ovennævnte årsberetning om, at der blev konstateret forvaltnings- og kontrolsvagheder i forbindelse med proceduren for indkøb; bemærker med bekymring den høje andel af procedurer efter forhandling, i stedet for egentlige udbudsprocedurer, inden for de samlede udgifter til indkøb; glæder sig imidlertid over oplysningerne fra Den Fælles Tjeneste om, at der for de fleste bygningsrelaterede tjenester, der tidligere var blevet tildelt efter forhandlingsproceduren, er indgået nye kontrakter efter indkaldelse af bud, eller udbudsprocedurerne er i gang;

8. glæder sig i den forbindelse over, at der inden for Den Fælles Tjeneste er oprettet en Kontraktenhed, der yder bistand til alle operationelle afdelinger i Den Fælles Tjeneste på indkøbsområdet; bemærker, at Den Fælles Tjenestes Kontroltjeneste er blevet overført til de enkelte udvalgs egne tjenester;

9. bemærker, at ifølge Den Fælles Tjenestes svar på ordførerens spørgeskema er 92 % af udvalgets samlede lokalekapacitet nu besat efter overtagelsen af Remorqueur- og Van Maerlant-bygningen, og deres lokalebehov er dækket for de kommende år;

10. bemærker, hvad angår renoveringen af indgangshallen i Montoyer-bygningen, at EØSU’s interne revisor i sin rapport konkluderede, at der efter hans mening ikke var elementer, der gik i retning af, at en ordning om dagbøder for forsinket levering af renoveringen af indgangshallen til Montoyer-bygningen ikke skulle kunne forsvares; understreger, at denne rapport er blevet sendt til OLAF, og at den, så vidt EØSU og Regionsudvalget ved, ikke har medført nogen opfølgning;

11. bemærker, at EØSU i den årlige aktivitetsrapport mente, at antallet af efterfølgende kontroller i 2006 ikke havde været tilstrækkeligt; bemærker med tilfredshed de skridt, EØSU har taget for at forbedre situationen, herunder etablering af en stabil personalesituation, forbedring af kontrollørernes interoperabilitet osv.;

12. mener, det er vigtigt, at den kontrol, der gennemføres af f.eks. anvisningsberettigede, kontrollører og revisorer, er tilstrækkelig rigoristisk; understreger i den forbindelse betydningen af et tilstrækkeligt antal stikprøveundersøgelser i alle sektorer i tilknytning til de få strategiske undersøgelser, der udgør en høj risiko;

13. bemærker i den forbindelse med tilfredshed den personlige forsikring, EØSU’s generalsekretær har givet Budgetkontroludvalget om, at der var truffet rimelige garanti- og sikkerhedsforanstaltninger, for så vidt angår en effektiv og korrekt forudgående og efterfølgende kontrol;

14. glæder sig over, at der er blevet oprettet et revisionsudvalg bestående af tre EØSU-medlemmer, der er bistået af en ekstern revisor og ansvarligt over for EØSU’s formand, som bl.a. skal have til opgave at overvåge den interne revisionsenheds uafhængighed og evalueringen af foranstaltninger som reaktion på henstillingerne i revisionsrapporterne;

15. bemærker med beklagelse, at i fortsættelse af de belgiske strafferetlige procedurer mod et tidligere medlem af EØSU om rejseudgifter (jf. punkt 4 i Parlamentets dechargebeslutning af 27. april 2006 [6] er den mundtlige forhandling ved domstolen blevet udsat fem gange, heraf tre gange på sagsøgtes foranledning; bemærker med tilfredshed, at EØSU’s administration har forelagt skriftlig dokumentation for, at EØSU ikke har taget initiativ til disse forsinkelser;

16. bemærker med tilfredshed, at en generel gennemgang af reglerne for godtgørelse af rejse- og mødeudgifter for EØSU’s medlemmer blev vedtaget den 10. oktober 2007 med det formål at forbedre og forenkle de involverede procedurer og samtidig sikre gennemsigtighed og ligebehandling af samtlige medlemmer under hensyntagen til den seneste teknologiske udvikling (som f.eks. e-billetter, online-hotelreservation og videokonferencer).

[1] EUT L 78 af 15.3.2006.

[2] EUT C 274 af 15.11.2007, s. 1.

[3] EUT C 273 af 15.11.2007, s. 1.

[4] EUT C 274 af 15.11.2007, s. 130.

[5] EFT L 248 af 16.9.2002, s. 1.

[6] EUT C 296 E af 6.12.2006, s. 171.

--------------------------------------------------